b'\n_START_ARTICLE_\nStigmella sorbi\n_START_SECTION_\nUtseende\n_START_PARAGRAPH_\nEn liten (vingespenn 6-7,5 millimeter) m\xc3\xb8ll, likevel forholdsvis stor til dvergm\xc3\xb8ll \xc3\xa5 v\xc3\xa6re. Denne arten er forholdsvis smalvinget og slankbygd. Hodet er kledt med lysbrune, h\xc3\xa5rlignende skjell, det store, f\xc3\xb8rste antenneleddet og kragen er skittenhvite. Kroppen og forvingene er lyst brunlige. Forvingen har et litt diffust, lyst tverrb\xc3\xa5nd i den ytre delen. Bakvingen er lyst gr\xc3\xa5brun.\n_START_SECTION_\nLevevis\n_START_PARAGRAPH_\nLarven minerer i bladene til busker og tr\xc3\xa6r i rosefamilien, blant andre rogn (Sorbus aucuparia), mispel (Cotoneaster spp.) og eple (Malus spp.). Arten har \xc3\xa9n generasjon hvert \xc3\xa5r, de voksne flyr i mai-juni. Denne arten kan av og til forekomme i sv\xc3\xa6re mengder, opp til hundre larver i ett enkelt blad, og gj\xc3\xb8re at rognetr\xc3\xa6rne blir helt brune.\n_START_SECTION_\nUtbredelse\n_START_PARAGRAPH_\nArten er utbredt i Nord-Europa. I Norge er den funnet over hele landet bortsett fra Finnmark.'